system
Răspunde în limba română, în stilul Wikipedia, cat mai corect gramatical.
user
Cum ai descrie Amoxicilină?
assistant
Amoxicilina este un antibiotic din clasa beta-lactamelor, aparținând grupului penicilinelor (amino-peniciline) de semi-sinteză cu spectru "lărgit". Are efect bactericid, acționând la nivelul peretelui celulei bacteriene prin inhibarea biosintezei substanțelor din structura peretelui. Este susceptibila de degradare, sub influența beta-lactamazei , o enzimă secretată de bacterii. Din acest motiv se asociază cu acid clavulanic un inhibitor al  β-lactamazei.

Spectru de activitate 
 Germeni grampozitivi (coci și bacili), cu excepția celor producători de penicilinază
 Coci gramnegativi
 Spirochete
 Unii bacili gramnegativi (Escherichia Coli, Haemophilus Influenzae, Salmonella, Shigella, Enterobacter, Klebsiella, Brucella, Proteus mirabilis)

Indicații 
Infecții cu germeni sensibili la amoxicilină:
 Infecții ale aparatului respirator (rinofaringite, sinuzite, traheite, bronșite etc.)
 Infecții ale aparatului digestiv (enterocolite, purtători de bacili tifici, infecții ale căilor biliare)
 Infecții ale aparatului uro-genital (infecții urinare, gonoree, infecții genitale)
 Infecții ale tegumentelor (inclusiv mușcături de animale sau de om)
 Infecții ale aparatului cardio-vascular (endocardită)
 Infecții ale sistemului nervos (meningite)
 Infecții osteo-articulare

Sarcină și alăptare 
Nu prezintă risc de a produce malformații fetale și poate fi administrată la femeile gravide pe toată durata sarcinii. Este un medicament din categoria A, în clasificarea realizată de Berglund și colab. (Acta Obst. Gynecol Scand., suppl.126, 1984): medicamente folosite de un număr mare de femei gravide fără a fi produs efecte definite asupra procesului reproducerii).

Se poate administra în siguranță la femeile care alăptează. Este un medicament din grupa II (medicamente care trec în lapte, dar nu influențează sugarul, la doze terapeutice)

Contraindicații 
 Alergie la peniciline
 Infecții cu germeni rezistenți la amoxicilină
 Infecții cu virus herpetic
 Mononucleoza infecțioasă (risc de reacții cutanate)

Reacții adverse 
 Manifestări alergice, în special la pacienții cu alergie la peniciline sau cefalosporine (sensibilizare încrucișată)
 Tulburări digestive (greață, vărsături, diaree)
 Modificări tranzitorii ale rezultatelor investigațiilor de laborator (creștere a transaminazelor serice, anemie, leucopenie, trombopenie)

Interacțiuni medicamentoase 
Amoxicilina scade efectul contraceptivelor orale.

Vezi și 
 Peniciline
 Antibiotice

Bibliografie 
 Dumitru Dobrescu: Farmaco-terapie practică, vol.1, Editura Medicală, București, 1989, ISBN 973-39-0055-9
 Dumitru Dobrescu: Farmaco-terapie practică, vol.2, Editura Medicală, București, 1989, ISBN 973-39-0023-0
 Aurelia Nicoleta Cristea: Farmacologie generală, Editura Didactică și Pedagogică, București, 2003, ISBN DP-0009-06

Note

Legături externe 
 ATENȚIONARE. Unul dintre cele mai folosite antibiotice are EFECTE ADVERSE SERIOASE!, 20 decembrie 2012, Cristina Lica, Evenimentul zilei

Peniciline
Medicamente esențiale listate de OMS